Luk 21:28 KYK, HY KOM . . . ~ Jaco se Bybelkoerant /*---------------------------------------------------------*/
Luk 21:28 KYK, HY KOM . . .
2 Desember 2018 Jaco Thom
Verbeel jou jy is nog 'n kind in die huis, en julle ry vir die vakansie na familie in Gauteng. En êrens op pad gaan julle motor staan sonder petrol. Dis in die middel van die nag, en dis pikdonker. Jou pa sê hy sal moet gaan petrol soek, maar hy wil nie hê julle moet daar op die vlak in die motor bly sit nie; dis te gevaarlik. So gaan julle so 'n entjie van die pad af in 'n verlate ou bouval wag, terwyl jou pa na die naaste dorp ryloop om petrol te gaan haal.
Dis donker, en jy is baie skrikkerig in die verlate huis. As die wind waai, kraak die dak en die vensters klap. Toe julle al lank gewag het, hoor jy 'n hiëna blaf-lag hier langs die venster, en jy maak jou lyf nog 'n bietjie kleiner, want jy is so 'n bietjie bang vir dié gedierte. Jou ma fluister saggies in jou oor: sit net tjoep-stil, miskien gaan hy weg. Maar hy gaan nie weg nie, en hy begin te krap-krap hier aan die agterdeur, en jy weet: hier is moeilikheid.
Dan hoor jy voetstappe aankom, en jou hart klop woes. Sê nou net dis 'n booswig wat julle kom aanval? Al nader en nader kom die voetstappe, en jy trek jou kop al dieper in jou skouers in. Jou sussie begin saggies te snik, want sy is baie bang. Jy stamp aan jou boetie hier langs jou, maar hy lê en slaap! Maar dan, terwyl jy nog so benoud daar sit, hoor jy die persoon wat nader stap, fluit so saggies die wysie wat jou pa altyd fluit terwyl hy die kar was – en skielik weet jy: dis Pa wat daar aankom!
Wat sal jy doen as jy besef dis jou pa? Natuurlik! Opspring en na hom hardloop!
Ja, en dis presies wat die Here Jesus hier in die Skrifgedeelte ook vir ons sê. "As hierdie dinge begin gebeur, staan dan regop en lig julle kop op, want dan is julle verlossing naby."
"Hierdie dinge" waarvan die Here hier praat, is die wêreld wat op sy kop gaan staan, en alles is deurmekaar. Die klimaat sal skielik net nie meer dieselfde wees nie: "die kragte van die hemelruim sal ontwrig word", staan in vs 26. Dit laat 'n mens nogal aan aardverwarming dink, met sy ontwrigtende effek op die weerpatrone. Vroeër in die hoofstuk praat die Here van vals leiers (vs 8), van oorloë (10), aardbewings, hongersnode en epidemies (11), vervolging (12). Hierdie dinge is om ons aan die gebeur: dink maar aan die oorlog in die Midde-Ooste, aan die VIGS-epidemie, aan hongersnood op talle plekke, aan die wêreldwye volksverskuiwings! Dink maar aan die deurmekaarspul in ons eie land: die weghol-misdaad, die ineenstorting van gesondheidsdienste, die haglike posisie van onderwys, werkloosheid … Iemand sê anderdag vir my: dit lyk regtig of die duiwel los is! 'n Mens word sommer benoud as jy daaraan dink.
Die Here Jesus het ons lank terug reeds gewaarsku dat hierdie dinge gaan gebeur, en nou is dit so. Die vraag is: wat maak ons daarmee. Want 'n mens kan op meer as een manier reageer op al die dinge wat om ons gebeur:
Jy kan paniekerig word, soos Jesus voorspel in vs 26: "Die mense sal beswyk van vrees en spanning . . ."
Jy kan só in die wêreld ingesuig word, dat jy as 't ware aan die slaap raak. Só waarsku die Here ons in vs 34: "Wees op julle hoede dat julle gees nie deur onmatige etery en drinkery en deur die sorge van die lewe afgestomp word nie en dat daardie dag julle nie onverhoeds oorval nie." En dit gebeur in ons tyd. Ons sien dit om ons, dat mense hulle eenvoudig net nie meer steur aan God en sy gebod en sy kerk nie. Mense gaan op in die genietinge van die wêreld. Laat ons eet en drink en vrolik wees, want môre sterf ons …
'n Mens kan ook bly wag, biddend bly wag, met jou ore gespits, omdat jy luister of dit nie dalk ons Here se voetstappe is wat jy hoor nie. In vs 36 roep die Here ons op: "Wees waaksaam en bid altyddeur dat julle die krag kan ontvang om deur al hierdie dinge wat gaan gebeur, behoue deur te kom en om voor die Seun van die mens te verskyn."
Die manier waarop baie lidmate in hierdie dae die veranderinge in ons land beleef, strek ons darem regtig nie tot eer nie. Mense loop met krom rûe en geboë skouers deur die lewe, asof die wêreld hulle wil platdruk. Ons sug en skud moedeloos die kop.
Hoor die Woord van die Here: "As hierdie dinge begin gebeur, staan dan regop en lig julle kop op, want dan is julle verlossing naby." Dis asof die Here vir ons wil sê: Moenie julle blind staar teen die dinge wat om julle gebeur, asof dit die einde van die wêreld is nie! Sien en hoor in dié dinge dat Ek aan die kom is! Dat die einde naby is! Dat julle op pad is na die ewige heerlikheid! Lig op julle koppe en julle oë, kyk na die wolke van die hemel, want daarvandaan gaan Ek weer kom in heerlikheid!
Advent is dié tyd elke jaar waarin die Here ons weer kom herinner dat Hy aan die kom is. Hy het destyds, lank gelede, in Betlehem die eerste keer na hierdie wêreld gekom, en Hy gaan eendag weer kom op die wolke van die hemel. Hierdie wêreld gaan verby, die Here is op pad. En daarom, as julle in dié dae julle Kersboom uithaal en versier, as julle in die winkels die Kersmusiek hoor, as julle beplan waar en hoe julle Kersdag gaan deurbring, onthou dan om te luister of julle nie in dít wat om ons gebeur en met ons gebeur, die voetstappe van ons Meester hoor nie!
Kom ons bid in hierdie dae: Kom, Here Jesus, ja, kom haastig!
Luk 12:32-40 Wees gereed, want Jesus kom weer
Dankbaarheid by die tweede kyk
Jesus kom weer
Spyt kom altyd te laat
Pred. 9:7 EET DUS JOU BROOD MET VREUGDE …
Mat 1:1-17 Jesus word regtig mens
Huis in orde kry 7 November 2019
Tempel word luisterryk ingewy 5 November 2019
afhanklikheid Bybel dankbaarheid duiwel gebed geduld geloof geloofsgewoontes gelykenis genade Heilige Gees hemelvaart hoop huwelik Jesus Josef Kersfees keuses liefde lydenstyd lyding Moses navolging ongeloof opstanding paasfees pinkster roeping Satan seks skepping skuld sonde stiltetyd teodisee tien gebooie vergifnis verlossing versoekings versoening vertroue volharding vrug van die Gees waarheid Wederkoms